Japánban pár percre téves riadót hirdetett kedden az NHK közszolgálati televízió honlapja, azt állítva, hogy Észak-Korea rakétát lőtt ki, s ezért az emberek keressenek menedéket.

Az MTI arról számolt be, hogy helyi idő szerint 5 perccel este hét előtt jelent meg a honlapon a felhívás:

Úgy tűnik, hogy Észak-Korea rakétát lőtt ki. Keressenek menedéket az épületekben vagy a föld alatt.

Öt perccel később a csatorna közölte, hogy téves információt tettek közzé, de további magyarázattal nem szolgáltak.

Mint arról beszámoltunk, a múlt hétvégén, helyi idő szerint szombat reggel, az Amerikai Egyesült Államokhoz tartozó Hawaii-on emberek tucatjai kaptak arról sms-t, hogy

Hamarosan rakétatámadás éri a szigetet, keressenek menedéket, ez nem gyakorlat.

Nem sokkal később kiderült, hogy hamis riasztásról van szó, egy alkalmazott rossz gombra kattintott a számítógépen. Ott az emberek mobiltelefonján jelent meg a hivatalos figyelmeztetés, s a helyiek 38 percig voltak abban a tudatban, hogy percekre vannak a nukleáris megsemmisüléstől.